amanoisuno/poetBack huggingface dataset:
五郊樂章：黃帝宮音 魏征 
黃中正位，含章居貞。既長六律，兼和五聲。畢陳萬舞，乃薦斯牲。神其下降，永祚休平。
五郊樂章：肅和 魏征 
眇眇方輿，蒼蒼圜蓋。至哉樞紐，宅中圖大。氣調四序，風和萬籟。祚我明德，時雍道泰。
五郊樂章：雍和 魏征 
金懸夕肆，玉俎朝陳。饗薦黃道，芬流紫辰。乃誠乃敬，載享載禋。崇薦斯在，惟皇是賓。
五郊樂章：舒和 魏征 
禦征乘宮出郊甸，安歌率舞遞將迎。自有雲門符帝賞，猶持雷鼓答天成。
五郊樂章：青帝角音 魏征 
鶴雲旦起，鳥星昏集。律候新風，陽開初蟄。至德可饗，行潦斯挹。錫以無疆，烝人乃粒。
五郊樂章：肅和 魏征 
玄鳥司春，蒼龍登歲。節物變柳，光風轉蕙。瑤席降神，朱弦饗帝。誠備祝嘏，禮殫珪幣。
五郊樂章：雍和 魏征 
大樂稀音，至誠簡禮。文物棣棣，聲名濟濟。六變有成，三登無體。乃眷豐絜，恩覃愷悌。
五郊樂章：舒和 魏征 
笙歌鑰舞屬年韶，鷺鼓鳧鐘展時豫。調露初迎綺春節，承雲遽踐蒼霄馭。
五郊樂章：赤帝征音 魏征 
青陽告謝，朱明戒序。咸長是祈，敬陳椒醑。博碩斯薦，笙鏞備舉。庶盡肅恭，非馨稷黍。
五郊樂章：肅和 魏征 
離位克明，火中宵見。峰雲暮起，景風晨扇。木槿初榮，含桃可薦。芬馥百品，鏗鏘三變。
五郊樂章：雍和 魏征 
昭昭丹陸，帟帟炎方。禮陳牲幣，樂備篪簧。瓊羞溢俎，玉z0浮觴。恭惟正直，歆此馨香。
五郊樂章：舒和 魏征 
千里溫風飄降羽，十枝炎景媵朱幹。陳觴薦俎歌三獻，拊石摐金會七盤。
五郊樂章：白帝商音 魏征 
白藏應節，天高氣清。歲功既阜，庶類收成。萬方靜謐，九土和平。馨香是薦，受祚聰明。
五郊樂章：肅和 魏征 
金行在節，素靈居正。氣肅霜嚴，林凋草勁。豺祭隼擊，潦收川鏡。九谷已登，萬箱流詠。
五郊樂章：雍和 魏征 
律應西成，氣躔南呂。珪幣咸列，笙竽備舉。苾苾蘭羞，芬芬桂醑。式資宴貺，用調霜序。
五郊樂章：舒和 魏征 
璿儀氣爽驚緹鑰，玉呂灰飛含素商。鳴鞞奏管芳羞薦，會舞安歌葆眊揚。
五郊樂章：黑帝羽音 魏征 
嚴冬季月，星回風厲。享祀報功，方祚來歲。
五郊樂章：肅和 魏征 
律周玉管，星回金度。次極陽烏，紀窮陰兔。火林散雪，陽泉凝冱。八蠟已登，三農息務。
五郊樂章：雍和 魏征 
陽月斯紀，應鐘在候。載絜牲牷，爰登俎豆。既高既遠，無聲無臭。靜言格思，惟神保佑。
五郊樂章：舒和 魏征 
執鑰持羽初終曲，朱幹玉戚始分行。七德九功咸已暢，明靈降福具穰穰。
享太廟樂章：永和 魏征 
于穆烈祖，弘此丕基。永言配命，子孫保之。百神既洽，萬國在茲。是用孝享，神其格思。
享太廟樂章：肅和 魏征 
大哉至德，允茲明聖。格於上下，聿遵誠敬。嘉樂斯登，鳴球以詠。神其降止，式隆景命。
享太廟樂章：雍和 魏征 
崇茲享祀，誠敬兼至。樂以感靈，禮以昭事。粢盛咸絜，牲牷孔備。永言孝思，庶幾不匱。
享太廟樂章：長髮舞 魏征 
浚哲惟唐，長髮其祥。帝命斯佑，王業克昌。配天載德，就日重光。本枝百代，申錫無疆。
享太廟樂章：大基舞 魏征 
猗與祖業，皇矣帝先。剪商德厚，封唐慶延。在姬猶稷，方晉逾宣。基我鼎運，於斯萬年。
享太廟樂章：大成舞 魏征 
周穆王季，晉美帝文。明明盛德，穆穆齊芬。藏用四履，屈道參分。鏗鏘鐘石，載紀鴻勳。
享太廟樂章：大明舞 魏征 
五紀更運，三正遞升。勳華既沒，禹湯勃興。神武命代，征師涿野，萬國咸服。偃伯靈台，九官允穆。殊域委贐，功宣載籍，德被詠歌。克昌厥後，百祿是荷。
享太廟樂章：壽和 魏征 
八音斯奏，三獻畢陳。寶祚惟永，暉光日新。
享太廟樂章：舒和 魏征 
聖敬通神光七廟，靈心薦祚和萬方。嚴禋克配鴻基遠，明德惟馨鳳曆昌。
享太廟樂章：雍和 魏征 
于穆清廟，聿修嚴祀。四縣載陳，三獻斯止。籩豆撤薦，人祇介祉。神惟格思，錫祚不已。
享太廟樂章：永和 魏征 
肅肅清祀，烝烝孝思。薦享昭備，虔恭在茲。雍歌撤俎，祝嘏陳辭。用光武志，永固鴻基。
賦西漢 魏征 
受降臨軹道，爭長趣鴻門。驅傳渭橋上，觀兵細柳屯。夜宴經柏谷，朝游出杜原。終藉叔孫禮，方知皇帝尊。
暮秋言懷 魏征 
首夏別京輔，杪秋滯三河。沉沉蓬萊閣，日夕鄉思多。霜剪涼階蕙，風捎幽渚荷。歲芳坐淪歇，感此式微歌。
述懷 魏征 
中原初逐鹿，投筆事戎軒。縱橫計不就，慷慨志猶存。杖策謁天子，驅馬出關門。請纓系南粵，憑軾下東藩。郁紆陟高岫，出沒望平原。古木鳴寒鳥，空山啼夜猿。既傷千里目，還驚九折魂。豈不憚艱險，深懷國士恩。季布無二諾，侯嬴重一言。人生感意氣，功名誰複論。
奉和正日臨朝應詔 魏征 
百靈侍軒後，萬國會塗山。豈如今睿哲，邁古獨光前。聲教溢四海，朝宗引百川。鏘洋鳴玉佩，灼爍耀金蟬。淑景輝雕輦，高旌揚翠煙。庭實超王會，廣樂盛鈞天。既欣東日戶，複詠南風篇。願奉光華慶，從斯億萬年。